Diari Oficial de la Generalitat Valenciana


Sumari del DOGV 9536, del 17-02-2023 (2023/1335)

RESOLUCIÓ de 6 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'adopta i es fa pública la decisió favorable a la modificació del plec de condicions de la Denominació d'Origen Protegida Nispro de Callosa d'en Sarrià.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9536

Data del DOGV
:   17-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1335


Data del document
:   06-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 6 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'adopta i es fa pública la decisió favorable a la modificació del plec de condicions de la Denominació d'Origen Protegida Nispro de Callosa d'en Sarrià. [2023/1335]  
En data 4 de novembre de 2022, es va presentar una sol·licitud de modificació i la documentació necessària davant la Conselleria d'Agricultura, Desenvolupament Rural, Emergència Climàtica i Transició Ecològica. Aquesta modificació té la finalitat d'incloure-hi la varietat Xirlero. Es tracta d'una varietat autòctona, amb característiques de qualitat similars a les varietats emparades actualment que permet avançar la campanya i fer front a possibles fisiopaties i malalties.  
  
La documentació presentada era la seguent:  
- Certificat en el qual es declara l'acord del ple del Consell Regulador adoptat el 15 de juliol de 2021 per a sol·licitar la inclusió de la varietat Xirlero en el plec de condicions.  
- Informe amb dades agronòmiques i resultats de l'estudi de varietats realitzat per l'Institut Valencià d'Investigacions Agràries durant les campanyes 2019 i 2020 en el qual es dona informació de les característiques de qualitat fisicoquímica i sensorial de les diferents varietats estudiades.  
- Plec de condicions amb la modificació introduïda.  
- Document únic amb la modificació introduïda.  
  
La inclusió de la varietat Xirlero es justifica perquè és una varietat molt productiva, en la qual el 100 % dels brots centrals i el 95 % dels laterals són fructífers. Es tracta d'una varietat precoç, ja que les seues brotades es produeixen 20 dies abans que la varietat Algerie, i la maduració del fruit es produeix entre 12 i 15 dies abans que la varietat Algerie, cosa que permet allargar el període de campanya. A més, aquesta varietat està àmpliament implantada pels productors de la zona i, a causa de la seua alta productivitat, s'espera que el seu cultiu vaja en augment. És una varietat autòctona que presenta poca incidència de taca púrpura (alteració que afecta la pell del fruit, amb la consegüent depreciació i que el fa passar a una categoria inferior o fins i tot rebuig). D'altra banda, presenta una acidesa normal, bon calibre i aspecte, a més de complir tots els requisits del plec de condicions.  
La tramitació d'aquesta modificació ha de realitzar-se de conformitat amb el que es disposa en l'article 53 del Reglament (UE) número 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentosos (DOUE L343/1, 14.12.2012), i conforme al procediment previst en el Reial decret 1335/2011, de 3 d'octubre, pel qual es regula el procediment per a la tramitació de les sol·licituds d'inscripció de les denominacions d'origen protegides i de les indicacions geogràfiques protegides en el registre comunitari i l'oposició a aquestes (BOE 251, 18.10.2011), en la redacció vigent.  
D'acord amb el que es preveu en el Reial decret 1335/2011, abans esmentat, es va revisar la sol·licitud i la documentació aportada per a comprovar que es complia l'article 53 del Reglament (UE) 1151/2012 abans esmentat. Una vegada finalitzats els tràmits anteriors i vista la proposta de resolució de la Direcció General de Desenvolupament Rural, és procedent adoptar una decisió favorable a aquesta modificació del plec de condicions, així com fer-la pública juntament amb el plec de condicions actualitzat, d'acord amb el que s'estableix en el Reglament (UE) número 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentosos.  
Per tot el que s'ha exposat, d'acord amb l'article 119 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), en relació amb les competències que corresponen a aquesta conselleria, es resol:  
  
Primer  
Adoptar i fer pública la decisió favorable a la modificació normal del plec de condicions de la Denominació d'Origen Protegida Nispro de Callosa d'en Sarrià una vegada comprovat que es compleixen els requisits del Reglament (UE) número 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris.  
  
Segon  
Publicar la versió del plec de condicions i document únic en la qual s'ha basat aquesta decisió favorable, en la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica, en els següents enllaços:  
https://portalagrari.gva.es/documents/163759603/281853719/PC-NISPEROS-CALLOSA.pdf/  
https://portalagrari.gva.es/documents/966563609/860382659/DU-NISPEROS-CALLOSA.pdf/  
  
Aquesta resolució posa fi a la via administrativa i contra aquesta es pot interposar, potestativament, un recurs de reposició davant el mateix òrgan que la dicta, en el termini d'un mes, o bé interposar-hi directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques i en l'article 10 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 6 de febrero de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.